# Aleksandras Buzys

### Straipsnis iš Vikipedijos, laisvosios enciklopedijos.

Aleksandras Buzys

Aleksandras Buzys (1928 m. spalio 2 d. Bedančių k., Raseinių valsč. ir apskr.), choro dirigentas ir pedagogas.

## [taisyti] Biografija

Baigęs Kelmės gimnaziją, 1947 – 1952 choro dirigavimą studijavo Vilniaus ir Lietuvos valstybinėje konservatorijoje (dėst. V. Žiliaus klasė). Studijų metais mokytojavo Vilniaus vidurinėse mokyklose, vadovavo Politechnikumo vyrų chorui (1950 – 1952) ir kitiems meno mėgėjų būreliams.

1952 – 1959 dirbo Klaipėdos muzikos mokykloje: buvo choro dirigavimo ir kitų disciplinų dėstytojas, moksleivių choro studijos vadovas, choro dirigavimo skyriaus vedėjas ir mokyklos direktorius (1957 – 1959). Choro studiją papildė naujais kūriniais, pagyvino koncertinę veiklą, talkino Liaudies operai, vadovavo Klaipėdos kultūros namų, „Gulbės" audinių fabriko ir miesto vykdomojo komiteto mišriesiems chorams.

Liaudies teatrui talkino statant P. Čaikovskio operą „Eugenijus Oneginas“ (1956), pastatė G. Verdi operą „Traviata" (1958). Operos choras (60 dalyvių), 1957 I respublikinio jaunimo festivalio laureatas, surengė nemaža koncertų.

1959 – 1960 Kauno 4-osios vidurinės mokyklos muzikos mokytojas ir chorų vadovas. Vyresniųjų klasių mišrųjį chorą parengė 1960 respublikinei dainų šventei.

1959 – 1969 „Kauno audinių" mišriojo choro meno vadovas ir dirigentas. ] kolektyvą sutelkęs iki 100 dainininkų, pasiekė ryškių meninių laimėjimų.

1960 respublikinės dainų šventės konkurse choras pelnė pirmąją vietą, jam suteiktas nusipelniusio kolektyvo vardas. Pirmąją vietą choras laimėjo ir 1965 respublikinės dainų šventės konkurse. Jis išmoko daug lietuvių ir užsienio kompozitorių įvairių kūrinių, koncertavo Kaune, Vilniuje, Leningrade, Maskvoje, Taline, Rygoje, Kijeve, Sevastopolyje.

1960 – 1969 Kauno politechnikos instituto studentų dainų ir šokių ansamblio „Nemunas" meno vadovas ir dirigentas. Parengė daug įsimintinų programų. Ansamblis koncertavo Lietuvoje ir užsienyje: Lenkijoje, Vokietijoje, Suomijoje, Čekoslovakijoje, Bulgarijoje, Vengrijoje, Jugoslavijoje, Austrijoje, Kanadoje.

Nuo 1968 Kauno politechnikos instituto vyr. dėstytojas, nuo 1969 studentų vyrų choro meno vadovas ir dirigentas. Chorą išmokė daug sudėtingų lietuvių ir užsienio kompozitorių kūrinių, parengė 1970, 1975, 1980 ir 1985 respublikinėms dainų šventėms bei chorų sąskrydžiams Šiauliuose; jo vadovaujamas choras pirmųjų ir kitų prizinių vietų pelnė įvairiuose konkursuose, dalyvavo Baltijos respublikų studentų dainų šventėse „Gaudeamus" Rygoje (1971), Tartu (1974), Vilniuje (1978), Rygoje (1981), Taline (1984), Vilniuje (1988).

Studentai koncertavo Lietuvoje, Čekoslovakijoje, Vokietijoje, Vidurinėje Azijoje, Rusijoje, Ukrainoje, Suomijoje, Latvijoje. 1969 suorganizavo Kauno politechnikos instituto dėstytojų ir darbuotojų kamerinį mišrųjį chorą ir kurį laiką jam vadovavo.

1969 – 1971 Kauno valstybinio mišriojo choro dirigentas, 1970 – 1978 Jonavos azotinių trąšų gamyklos mišriojo choro meno vadovas ir dirigentas. Į kolektyvą sutelkęs apie 100 choristų, įvairiais kūriniais praturtino koncertines programas (ištraukos iš J. Haydno oratorijos „Metų laikai“, chorai iš G. Verdi ir B. Smetanos operų, W. A. Mozarto „Saulės kantata" ir kt.), koncertų surengė Lietuvoje, Latvijoje, Ukrainoje, Bulgarijoje, 1975 respublikinės dainų šventės konkurse pelnė antrąją vietą.

A. Buzys buvo respublikinių dainų švenčių konsultantas, chorų apžiūrų ir konkursų žiuri pirmininkas arba narys.

1957 I respublikinio jaunimo festivalio, 1965 respublikinės dainų šventės, 1977 respublikinės studentų dainų šventės Klaipėdoje dirigentas, taip pat Klaipėdos ir Kauno miestų dainų švenčių dirigentas.

Buvo Kauno miesto liaudies deputatų tarybos deputatas, chorvedžių tarybos pirmininkas. 1965 jam suteiktas nusipelniusio artisto garbės vardas, 1978 apdovanotas Kultūros žymūno ženklu.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/l/e/Aleksandras_Buzys_7252.html"

Kategorijos: Lietuvos chorvedžiai | Lietuvos pedagogai

##### Views

- Straipsnis
- Aptarimas
- Dabartinė versija

##### Paieška